
Prima parte: neînțelegeri

 

Sindu încerca să își potolească starea de nervi, cu atât mai mult cu cât o simțea ca fiind ceva total nefiresc pentru el. Preferase să se ridice și să plece de la întâlnire, fără alte comentarii, lăsând restul membrilor forului decizional să privească mirați în urma lui. Pentru el, ideea pe care ceilalți se pregăteau să o pună în practică era evident greșită. Nu înțelegea cum de era singurul pentru care surparea intenționată a sistemului de peșteri pe care le descoperiseră cu numai câteva zile în urmă, se putea dovedi o catastrofă pentru ambele colonii stabilite pe planetă. Lăsând la o parte faptul că încălcau mai multe puncte ale contractului de colonizare... Își exprimase opiniile cât se poate de clar, practic de fiecare dată când subiectul fusese deschis în ultima perioadă. Cu toate astea, astăzi, se simțise nebăgat în seamă, ignorat. De parcă nu existase, sau mai rău, făcea parte din mobilier.

Realiză că iar dădea dovadă de același comportament „naiv” cum i se mai spusese. Nu. Nu el se simțise așa, ci toți cei din sala de întâlniri chiar așa se comportaseră cu el. Probabil că... nu, nu probabil, ci erau siguri în legătură cu ceea ce urma el să spună. Și le fusese teamă că nu vor putea susține în fața argumentelor lui, propunerea lor de acțiune. Care se baza mai mult pe dorințe, speranțe, frustrări, decât pe proiecție matematică și simulări realizate de inteligență artificială neconștientă. Așa că alesese să iasă. Să cedeze în fața ideii că dacă toți își doreau același lucru, cine era el, la urma urmei, să se opună?

Și dacă greșea? Dacă, propunerea lor se va dovedi răspunsul corect la greutățile prin care trecuse comunitatea? Ce ar fi devenit el în ochii lor pe viitor? Își zâmbi nervos. Sigur, îndoiala. Acel „și dacă”. Era sătul și simțea lehamite față de propria tentativă de trădare venită din mintea lui. De ce să își pună problema că el s-ar putea să fie chiar problema? Chiar nu era. Incredibil.

Mai făcu câțiva pași, apoi se așeză pe jos, chiar la marginea prăpastiei care i se întindea în față, cât vedea cu ochii, lăsându-și picioarele să atârne liber. Gestul avea efect. Simțea andrenalina schimbându-i starea de spirit pe măsură ce îi inunda corpul. Chiar sub el, se întindea peretele perfect vertical ce părea tăiat în stânca care se dovedise aproape impenetrabilă, cel puțin pentru dotările pe care le avea echipa umană la îndemână. Se gândi la observația pe care o avusese Dora, imediat după ce aterizaseră, spunând că seamănă cu Marele Canion de pe Terra. Ca și atunci, și acum se gândi că era adevărat... până la un punct. Studiase destul de mult Historia Universalis – universul Terra. De unde se afla el acum și până la baza de jos a peretului erau aproape trei kilometri. Iar asta se întâmpla cu o abatere de doar câțiva metri pe aproape jumătate din planetă. De parcă cineva, la un moment dat în istoria necunoscută a acestor locuri, se jucase cu suprafața ei și i se păruse o idee bună să o împartă în două... una sus, alta jos. Două lumi cât se poate de diferite. Doar partea de sus putea fi locuită de oameni, în mod natural, cea de jos conținând o concentrație de dioxid de carbon de peste trei ori față de limitele acceptabile.

Simțea cum începe să se liniștească. Era conștient că mai devreme sau mai târziu, cel mai probabil Priran va veni să îl cheme înapoi. Îi va ține același discurs pe care îl avusese și înăuntru. Că fără acces facil la apă, viața comunității va deveni curând aproape imposibilă, poate chiar vor fi nevoiți să închidă totul și să ceară relocarea. Că planeta oricum suferea și va suferi modificări naturale de teren, iar ei nu vor face altceva decât să grăbească ceva ce oricum se va întâmpla la un moment dat. Nu pentru că l-ar fi interesat în mod deosebit părerile lui, ci deoarece, cel puțin în principiu, nu puteau face nimic fără acordul fiecărui membru al echipei sau măcar o abținere. Le era teamă de un control ulterior mai aprofundat. Pe Priran îl considerase un prieten, până acum câteva zile. Apoi, inclusiv el se alăturase opiniei generale și încercase să îl convingă. Sistemul prin care gândiseră inducerea unui val seismic local îndeajuns de puternic pentru a avea rezultatul scontat nu era unul standard nici pe departe. Trebuia folosit doar în situații de forță majoră. Iar din cunoștințele lui nu exista precedent.

I se păru că aude urme de pași venind de undeva din spate. Se întoarse la timp pentru a da ochii cu Lipman, conducătorul numit al comunității. Bărbatul se opri la numai câțiva metri, privindu-l fix, încruntat. Sindu îi răspunse cu o grimasă de lehamite și dădu să își întoarcă privirea spre hăul din față, însă nu fuse lăsat să își ducă gestul la capăt.

Lipman, vorbi apăsat:

- Ajută-mă să înțeleg. Îmi este imposibil să accept că refuzi șansa tuturor de a-și continua aici viața, de a pune bazele unei noi societăți, de a prospera și de a lăsa generațiilor viitoare...

- Scutește-mă de propaganda asta ieftină. Suntem doar noi aici... nu te ascultă nimeni ca să te ridice în slăvi.

După care își întoarse privirea înapoi către spațiul care se întindea mult dedesubt, făcând intenționat acest gest de desconsiderare a celuilalt.

Întreruperea avu efectul scontat, bărbatul oprindu-se din vorbit. Privea către spatele lui Sindu, care părea să facă orice ca să îl enerveze, tratându-l de parcă ar fi fost un nimic. Ca și cum doar el putea deține toate răspunsurile, iar împreună cu IA-ul lui, destul de brut de-altfel, nu se puteau înșela niciodată. Făcea eforturi să se calmeze. Nervii, discuțiile în contradictoriu nu aveau cum să aducă nimic bun. Continuă, cu o privire și mai întunecată.

- Sindu, în primul rând nu mă trata cu spatele. Nu se cade, nici omenește, dar nici legal. Îți place sau nu, când am semnat cu toții contractul, inclusiv tu, am fost numit coordonatorul comunității, cu unanimitate de voturi. Asta a venit cu multe responsabilități pentru mine, pe care mi le-am asumat, plăcute sau mai puțin plăcute. Însă aparent ai uitat că venind aici și fiind de acord cu totul, inclusiv cu poziția mea, există obligații pe care trebuie să le respecți.

Nu primi nicio reacție.

- Sindu, înțeleg că tu consideri abordarea ta ca fiind îndreptățită. Doar pentru că de data asta oamenii au ales altă variantă decât propunerile venite dinspre tine ori mai corect spus împotrivirile, nu înseamnă că merită să îi tratezi astfel. Comportamentul de care dai dovadă este pueril și nu îți face nici ție, nici acestei comunități greu încercate, onoare.

De data asta reacția veni aproape instantaneu. În timp ce se ridică în picioare, bărbatul vorbi nervos, apăsat, cu o furie clară, care făcea ca fața lui să arate transfigurată.

- Serios? Îmi ții prelegeri? Oamenii au ales altă variantă? Chiar așa? La o adică tu nu ai nicio legătură, nu? Nuu... tu ai stat deoparte, calm, dezinteresat și ți-ai văzut de... de treburile administrative. De Ales care se sacrifică...

Lipman îl privea pe omul din fața lui. Îl mai văzuse în trecut având ușoare episoade de izbucniri nervoase. Dar acum, parcă întreaga lui reacție era dusă la un cu totul alt nivel. Nu era foarte sigur că știa cum ar trebui să abordeze situația. Sau dacă făcuse bine că venise după el. Poate că, ar fi trebuit să asculte de cei care ziseseră să îl aștepte înăuntru, că oricum la un moment dat se va liniști și va veni înapoi. Ori mai simplu, să fi mers pe mâna celor care propuseseră să fie considerat inapt de decizii. Era ceva relativ comun ca în astfel de condiții de stres, uneori, pentru perioade mai mici sau mai mari, unii dintre ei să cedeze. Indiferent de pregătirile prin care trecuseră la academie, de simulări, în fața realității, se simțea diferit. Știai că nu există un buton care să oprească totul și să te readucă la cotidianul normal. Foamea, grijile, teama, aveau cu totul alte înțelesuri când nu aveai opțiunea de resetare și reîncercare.

Sindu considera tăcerea celulalt ca fiind un afront la propria persoană. Ca și cum nu merita să se obosească pentru a-i explica lui, Sindu, unde greșise. Luă poziția de drepți, cu picioarele ușor desfăcute, mâinile în șold, aruncându-i o privire cât mai pătrunzătoare, mai mult strigând decât vorbind:

- Ai să vezi. O să vedeți cu toții. După ce vor începe să se prăbușească rând pe rând toate peșterile, stânca sau bucăți din ea, ecosistemul va ceda. Și veți muri sau veți fugi dacă va mai fi timp. O să vedeți voi. Să nu spui că nu v-am zis. Da. V-am tot zis.

- Sindu... te comporți ciudat. De când nu ai mai dormit? Da... ai spus multe lucruri. Ai zis și că jos este imposibil de trăit. Cu toate astea, după multe greutăți, o parte din comunitate s-a stabilit acolo. Au găsit un echilibru. Nu e ideal, dar funcționează. Ai mai zis și că planeta ar putea fi locuită, dar nicăieri nu s-a găsit nici cel mai mic

